Coldplay. Coldplay britan alternativ rok guruhi boʻlib, 1996-yili xonanda Chris Martin va gitarachi Jonny Buckland tomonidan London Universitet Kollejida tuzilgan. Avvaliga nomi Pectoralz boʻlgan guruhga bas gitarachi Guy Berryman qoʻshilib, guruh nomi Starfish qilib oʻzgartirildi. Keyinchalik dovulchi va back-vokalchi Will Champion guruhga keldi. Baʼzan menejer Phil Harvey norasmiy beshinchi aʼzo sifatida koʻrsatiladi. Guruh 1998-yili Colplay deb atala boshlandi. Bundan keyin guruh uchta EP: "Safety" (1998), "Brothers & Sisters" (singl, 1999) va "The Blue Room" (1999) chiqardi. "The Blue Room" Coldplay Parlophone studiyasi bilan shartnoma imzolaganidan keyin chiqargan ilk albomdir. 2000-yili Coldplay "Yellow" nomli qoʻshiq va "Parachutes" albomini chiqarib, xalqaro shuhratga erishdi. Guruhning ikkinchi albomi "A Rush of Blood to the Head" (2002) tanqidchilar tomonidan maqtalib, bir necha mukofotlar, jumladan "NME" Yil Albomi sovriniga ega chiqdi. Keyingi albom, "X&Y", 2005-yili jahonda eng koʻp sotilgan albom boʻldi. Toʻrtinchi, "Viva la Vida or Death and All His Friends" albomi (2008) Brian Eno produserligida chiqarildi va 51-chi Grammy Awards marosimida yutuqlarni qoʻlga kiritdi. 2011-yil 24-oktabrida Coldplay beshinchi, "Mylo Xyloto" nomli albom chiqardi, bu albom 34 mamlakat chartlarida birinchi pogʻonalarga koʻtarildi va 2011-yilning eng koʻp sotilgan rock albomlaridan boʻldi. Guruh koʻplab mukofotlarga erishgan, bular qatoriga yettita Brit Award, beshta MTV Video Music Award va yettita Grammy Award kiradi. Coldplay jahon boʻylab 55 milliondan oshiq albom sotgan. 2009-yil dekabrida "Rolling Stone" jurnali oʻtkazgan soʻrovda Coldplay 2000-yillarning toʻrtinchi eng yaxshi guruhi, deb olqishlandi. Coldplay musiqadan tashqari Make Trade Fair va Amnesty International kabi turli ijtimoiy va siyosiy kampaniyalarni dastaklab keladi. Guruh shuningdek Band Aid 20, Live 8, Sound Relief, , va Teenage Cancer Trust kabi xayriya konsert va loyihalarida qatnashgan.